Mire jók a különböző kiadások?
Publikálva 2020. március 24. 09:50
Tavasszal a jól megszokott lemezes formátumokon tér vissza Will Smith és Martin Lawrence nagyszájú zsarupárosa: a tervek szerint DVD-n,Blu-rayen és UHD-n is jön a Bad Boys - Mindörökké rosszfiúk, az utóbbi két esetben mindjárt fémdobozos változatban is.
Mike Lowrey és Marcus Burnett, miután év elején már feje tetejére állították a mozikat, pár hét múlva otthon folytatják a bevetést, persze a home videós kiadásokhoz méltó technikai felszereltséggel és extrákkal felvértezve. A DVD-kiadáson 5.1-es angol és 2.0-ás magyar hangsáv (plusz felirat) található, míg a BD-verzión DTS-HD Master Audióval bír az eredeti nyelv és 5.1-gyel a magyar hang. Az UHD esetén persze nemcsak a lehető legjobb 4K-s képminőség, de az angol audio esetén DTS:X Master Audio-kódolás várja az ínyenceket (a magyar ott megmarad DD5.1-nek).
Megértjük, ha egyeseket inkább az extrák mozgatják meg, e téren a Rosszfiúknak sem kell szégyenkedniük. A DVD-re kimaradt jelenetek, bakiparádé, illetve egy alternatív befejezés jutott (mind eredeti nyelven), míg Blu-rayen – az előbb felsoroltakon és sok más meglepetésen túl – a következő tartalmakat kapjuk, szintén eredeti nyelven:
Együtt hajtunk, együtt halunk – így készült a film;
Rohadtul ideje volt már! – a Bad Boys-sorozat harmadik része;
Tettestársak – a kulisszák mögött.
Magán az UHD-korongon nincsenek extrák, de ahhoz eleve jár a Blu-ray is, szóval aggodalomra semmi ok.
A különböző opciók ajánlott fogyasztói árai:
DVD: 3 290 Ft;
Blu-Ray: 5 990 Ft;
Blu-Ray (fémdobozos): 7 990 Ft;
UHD: 9 990 Ft;
UHD+BD (fémdobozos): 11 990 Ft.
Mindezen túl a teljes trilógia bezsákolható lesz DVD-, illetve BD-gyűjtemény formájában, az előbbi ajánlott fogyasztói ára 5 990 Ft, míg az utóbbié 9 990 Ft. Borítók a lenti galériában.
A Bad Boys – Mindörökké rosszfiúk kiadásainak (erősen) tervezett megjelenési dátuma 2020. április 17. – ahogy a franchise mindhárom filmjét tartalmazó gyűjteményeké is.